吳沖卿直舍閻士安畫墨竹歌
作者：司馬光
朝代：宋

paragraphs: 閻生畫竹舊所聞，望中一見遙可分。
伊予不甚少佳畫，猶愛氣骨高出羣。
狂枝怒葉凌絹素，勢若飛動爭紛紜。
蟠根數節出地底，上有積年蒼蘚紋。
森然直榦忽孤聳，意恐出屋排浮雲。
秋風颯颯生左右，耳目灑落遺塵氛。
乃知良工自神解，昧者倣習徒艱勤。
子猷昔者得收玩，不患終朝無此君。